kardosdrur/scandi-wiki huggingface dataset:
Staraja Russa

Staraja Russa (, ; ) er en by i Novgorod oblast, Rusland, som ligger ved floden Polist (en biflod til Lovat), 99 km syd for Velikij Novgorod. Dens befolkning er faldet støt i de seneste år, fra 41.538 registreret i folketælling fra 1989 til 35.511 i 2002 og 31.809 ved folketællingen i 2010 og har nu 27.377 indbyggere (Januar 2021). Staraja Russa var allerede i 1167 en af de mindre byer i republikken Novgorod. Byen blev indtaget af svenskerne 1611, og 1614 vandt Jakob De la Gardie en betydningsfuld sejr over russerne i den ingermanlandske krig ved Staraja Russa.

Historie
Byen formodes at være opstået i midten af 900-tallet. Staraja Russa blev første gang nævnt i krøniker under året 1076, som en af de tre hovedbyer i Novgorod, ved siden af Pskov og Ladoga. Navnet stammer fra væringerne, som kaldte sig selv "Rus" og bosatte sig i nærheden for at kontrollere de vigtige handelsruter fra Novgorod til Polotsk og Kijev. 

Trehusbebyggelsen i Russa blev brændt ned til grunden i 1190 og 1194. I 1478 blev Novgorod, og dermed også Russa, indlemmet i Storfyrstendømmet Moskva. Ordet Staraja (gammel) blev føjet til navnet i 1400-tallet for at skille den fra nyere bosætning med samme navn.

I 1400-1600-tallet forandrede den gamle handelsby sig til et velstående industrielt center med udvinding af salt som den ledende forretningsvirksomhed. Byen var helt frem til midten af 1800-tallet en yderst vigtig saltleverandør til Moskva-området. Da Ivan den grusomme besteg tronen, var Staraja Russa den fjerde mest folkerige by i Rusland efter Moskva, Pskov og Novgorod. Under de urolige tider i Rusland (1598–1613) var byen besat af polske røverbander og blev stærkt affolket. Kun 38 mennesker boede der i 1613.

I 1824 oprettede zar Alexander I de såkaldte militære bosættelser nær Staraja Russa, der blev åsted for et oprør i 1831, som en del af det såkaldte Koleraoprør. Byen blev skildret som Skotoprigonijevsk i Dostojevskijs roman Brødrene Karamazov (1879–80). 

Byen var besat af tyskerne mellem 9. august 1941 og 18. februar 1944. Byen led stærkt under den tyske besættelse men er senere genopbygget.

Referencer

Eksterne henvisninger 

Hjemmeside for Staraja Russas kommunale distrikt  
Beskrivelse og seværdigheder 

Ruslands historie
Byer i Novgorod oblast
Slaget ved the Pips

Slaget ved the Pips refererer til en hændelse, der fandt sted den 27. juli 1943 som led i Aleuterkampagnen i Stillehavskrigen under 2. verdenskrig. Som forberedelse til angrebet på øen Kiska, der var planlagt til at finde sted i august, dannede den amerikanske flåde TG 16.22 under ledelse af kontreadmiral Griffin. Eskadren blev bygget op omkring slagskibene USS Mississippi og USS Idaho.

Den 27. juli, begyndte TG 16.22, 130 km (80 miles) vest for Kiska, at opfange en række ukendte radarkontakter. Der blev givet ordre til at åbne ild, og 518 14" granater fra begge slagskibe blev affyret, men der var ingen træffere.

Radar var stadig en ny og upålidelig teknologi på det tidspunkt, og vejrforholdene omkring Aleuterne var særdeles dårlige. Sigtbarheden var stærkt nedsat, som det er normalt i området. Ingen krigsskibe fra den japanske flåde var faktisk indenfor en afstand af 320 km (200 miles). Forfatteren Brian Garfield formoder, baseret på vurderinger af aleutiske, nutidige fiskeskippere, at det, der blev set, var flokke af sodfarvede eller korthalede skråper. De er arter af migrerende petreller, der passerer gennem Aleuterne i juli hvert år.

Referencer 
 

Slaget om Aleuterne
Begivenheder i 1943
Skibsmægler

En skibsmægler er en person, der udfører ind- og udklarering af skibe. Han varetager formaliteterne over for toldmyndigheder og havnevæsenet. Og fungerer som rederens repræsentant på stedet.

Eksterne henvisninger
 Danmarks Skibsmæglerforening
 Information om skibsmæglerbranchen 

Søfart
Titler
Wynter Gordon

Diana 'Wynter' Gordon (nogle steder omtalt Gordon Wynter) (født 25. august 1985) er en amerikansk sangskriver og sangerinde. Hun blev mest kendt for sin medvirken på Flo Ridas nummer Sugar, eller som vokalen på David Guettas nummer Toyfriend. En af hendes nyeste hits hedder Dirty Talk.

Livet 
Wynter blev født i New York i et fattigt kvarter i bydelen Queens. Hun var en af en børneflok på 7, der boede i et 2-værelses hus. Hendes far var meget fraværende i hendes barndom, familien var meget plaget af misbrug. Hun opdagede allerede tidligt i hendes teenage-år hendes talent og blev senere optaget på LaGuardia High School for Performing Arts. I en alder af 12 år valgte hun at skrive sin første sang, "Daddys Song". Dette nummer er meget personligt for Wynter og det skulle efter sigende have bragt nogle af producernelederne på Atlantic Records, til tårer.

Studiobiografi

Studio albums 
 With the Music I Die (Marts 2011)

Mixtapes 
 The Trouble with Wynter

Singler 

Sangere fra USA
Egebækken

Egebækken er et vandløb på øresundskysten. Den har sit udspring i vådområderne omkring Ørnholmvej, ved den sydlige ende af Teglstrup Hegn (Rørtang/Gurre Overdrev), hvorfra den løber gennem Rørtangs og Flynderups jorder til Egebæksvang og herfra har udløb i Øresund. Bækken, er i dag rørlagt på en del af sit forløb og er kun fritlagt fra Flynderupgård og nedstrøms herfra. Det er blevet besluttet, at fritlægge bækken helt. Fritlægningen forventes tilendebragt i februar 2011

Egebækken har i ældre tid været udnyttet til drift af en eller flere vandmøller, som der stadig kan ses spor af i terrænet. I Egebæksvang løber Egebækken igennenem 2 småsøer kaldet Salamanderdammene.  Ved Søvejen (den tidligere Strandvej) er bækken i en gammel stenkiste (Egebæksbro) ført under vejen.

Eksterne henvisninger

Kilder 

Helsingør Kommunes geografi
Vandløb på Sjælland
Multijet

Multijet er Fiat-koncernens varemærke for dieselmotorer med commonrail-indsprøjtning.

Udover Fiat, Lancia og Alfa Romeo bruges motorerne under andre navne også af Opel, Saab og Suzuki.

Motorer 
 1,25 liter med 16 ventiler, effekt fra 69 til 105 hk
 1,6 liter med 16 ventiler, effekt fra 90 til 120 hk
 1,9 liter med 8 ventiler, effekt fra 90 til 130 hk
 1,9 liter med 16 ventiler, effekt fra 126 til 190 hk
 2,0 liter med 16 ventiler, effekt fra 120 til 190 hk
 2,2 liter med 16 ventiler, effekt fra 100 til 170 hk
 2,3 liter med 16 ventiler, effekt fra 120 til 130 hk
 3,0 liter med 16 ventiler, effekt 158 hk

Nogle af 2,0'erne samt 2,2'eren er omdøbte versioner af PSA Peugeot Citroëns HDi-motor. 2,3'eren og 3,0'eren kommer fra Sofim og bruges udelukkende i Fiat Ducato.

Eksterne henvisninger 

Fiat
Bilmotorer
Dieselmotorer
Gram-negative bakterier

Gram-negative bakterier er en klasse af bakterier, som er kendetegnet ved, at de, i modsætning til de gram-positive bakterier, ikke farves blå ved en gramfarvning. De bliver i stedet for røde eller lyserøde.

Kendetegn 

Man finder almindeligvis følgende kendetegn hos de Gram-negative bakterier:

 Cellevæggen indeholder nogle få lag af peptidoglycan
 Cellerne er omgivet af en ydre membran, der består af lipopolysaccharider; disse omgiver peptidoglycan-lagene.
 I den ydre membran findes poriner, der virker som porer for bestemte molekyler.
 Der findes et "periplasmatisk mellemrum" mellem cellevæggen og den ydre membran.
 Hvis der findes en flagel, har den fire støtteringe i stedet for to .
 Der er ingen teikoidsyrer.
 Lipoproteiner er fæstnet til polysakkaridstrukturen.

Eksempler på gram-negative bakterier 

Disse udgøres af et stort antal forskelligartede bakterier, som ofte tilhører tarmfloraen eller er direkte sygdomsfremkaldende for mennesker.
 Escherichia coli (E. coli), Salmonella, Shigella, andre Enterobacteriaceae, Pseudomonas, Moraxella, Helicobacter, Stenotrophomonas, Bdellovibrio, Eddikesyrebacterier, Legionella , cyanobakterier, spirokæter, svovlbakterier
 Neisseria gonorrhoeae, Neisseria meningitidis
 Haemophilus influenzae, Klebsiella pneumoniae, Legionella pneumophila, Pseudomonas aeruginosa, Proteus mirabilis, Enterobacter cloacae, Serratia marcescens, Helicobacter pylori, Salmonella enteritidis, Salmonella typhi, Acinetobacter baumannii''

Henvisninger

Se også 
 Gram-positive bakterier

Bakterier
Mikrobiologi
José da Silva Mendes Leal

José da Silva Mendes Leal (født 18. oktober 1820 i Lissabon, død 22. august 1886 i Cintra) var en portugisisk forfatter og politiker.

Mendes Leal var oprindelig en discipel af Garrett, men frigjorde sig efterhånden fra dennes påvirkning. Som forfatter debuterede han med en række historiske dramaer, hvortil emnet som oftest er taget fra middelalderens folkedigtning. Blandt disse, der alle hører til den ny scenes mest yndede stykker, kan nævnes: Os dous renegados, O tributo das cem donzellas, Egaz Moniz, A potre das ruinas, Os homens de marmore, Os homens de ouro, Pedro, som synes at være en selvbiografi, samt endelig hans mesterværk A escala social (1858). Også i komedien har Mendes Leal præsteret noget betydeligt og er her mere uafhængig af sine franske forbilleder end i dramaet. De bedste af hans komedier er: O tio André que vem do Brazil (1855) og vaudevillen Receita para curar saudades (1857).

M. L. er tillige en meget frugtbar Romanforfatter. Blandt de mest læste af hans Romaner maa
nævnes: Um sonho da vida (1844), en fattig ung Kunstners Roman, og den hist. Roman Calavar
(1863), som handler om Brasiliens Modstand mod Hollændernes Indfald 1630. Endelig har
M. L. vist sig som en lyrisk Digter af høj Rang i sine Canticos, en Samling Digte, der udkom i
Lissabon 1858. M. L. tog levende Del i det politiske Liv og blev 1851 valgt ind i Parlamentet,
var siden to Gange Minister og gik derpaa over til Diplomatiet. Som Direktør for
Nationalbiblioteket i Lissabon fik han Lejlighed til at sysle med sit Fædrelands diplomatiske Historie og
nedlagde Frugten af sine Studier i det omfattende Værk Relações de Portugal com a curia
romana i 5 Bd. Allerede 1845 valgte Videnskabernes Akademi ham til Medlem.

Romanforfattere fra Portugal
Politikere fra Portugal
Personer fra Lissabon
Kongeriget Libyen

Kongeriget Libyen blev oprettet da FN i 1951 besluttede at oprette et kongedømme i Libyen under kong Idris 1. af Libyen.
Oberst  Muammar al-Gaddafi foretog 1. september 1969 et statskup mens  Kong Idris 1. var i Tyrkiet til medicinsk
behandling.

Libyens forfatning

Under forfatningen fra oktober 1951 styredes det federale monarki Libyen af kong Idris, og hans arvinger havde ret til at arve tronen. Kongen havde stor politisk magt. 

Regeringen bestod af en premierminister og et ministerråd udpeget af kongen, og denne var ansvarlig over for Libyens deputeretkammar, underhuset. Libyens senat, overhuset, bestod af 8 repræsentanter fra hver provins. Halvdelen af senatorerne udnævntes af kongen, som havde vetoret i alle spørgsmål samt ret til at opløse underhuset. Provinsernes selvstyre udøvedes af lokale regeringer og besluttende organer. Tripoli og Benghazi fungerede som hovedstæder.

Administrativ inddeling

Provinser

Fra selvstændigheden og frem til 1963 bestod kongeriget af tre provinser: Tripolitania, Cyrenaica og Fezzan, der var Libyens tre historiske regioner. Autonomien blev udøvet gennem provinsregeringer og lokale besluttende forsamlinger.

Omordningen i 1963 
Efter forandringer i forfatningen 1963 afskaffedes føderalismen, og de tre provinser blev 10 governorates (muhafazah på arabisk) hvilke styredes af en udpeget guvernør. 

Bayda, tidligere en del af Cyrenaica
Al Khums, tidligere en del af Tripolitania
Awbari, tidligere en del af Fezzan
Az Zawiyah, tidligere en del af Tripolitania
Benghazi, tidligere en del af Cyrenaica
Darnah, tidligere en del af Cyrenaica
Gharian, tidligere en del af Fezzan og Tripolitania
Misrata, tidligere en del af Tripolitania
Sabha, tidligere en del af Fezzan
Tarabulus, tidligere en del af Tripolitania

Udenrigspolitik 

I sin udenrigspolitik regnedes Kongeriget Libyen til den konservative traditionelle blok i det Arabiske forbund, som landet blev medlem af i 1953.

Statskup og monarkiets afskaffelse 

Monarkiet ophørte den 1. september 1969, da en gruppe militære ledere under Muammar Gaddafi gennemførte et statskup mod kong Idris, da han var i  Tyrkiet til en medicinsk behandling. Kupmagerne arresterede hærchefen.

Noter 

Libyens historie
Libyen
Libyen
Herfølge Privatskole

Herfølge Privatskole er en selvejende institution i Herfølge, som er oprettet i 1988. Skolen er medlem af Dansk Friskoleforening og har ca. 140 elever fra børnehaveklassen til 9. klasse samt en SFO. Til indlemmelse af nye elever har skolen et førskoleforløb om foråret til kommende elever.
Skolen har en forældrevalgt privatperson som tilsynsførende.

Underslæb 
29. marts 2011 blev det lærere og forældre bekendt, at skolen havde et stort underslæb og akut manglede penge. Som respons blev der af de berørte parter stiftet en støtteforening, som på 48 timer indsamlede næsten en halv million kroner. Tabet blev opdaget, da skolen fik en ny revisor. Støtteforeningen var med til at få skolen ud af krisen.

Angiveligt skulle skolens daværende leder Helle Ø.N. gennem 16 år stå bag svindet og blev på 11. marts fyret og meldt til politiet, som dog har været tilbageholdende med oplysninger. Helle blev 25. september 2012 fremstillet i Retten i Roskilde tiltalt for underslæb for over 800.000 kroner, men hun nægtede sig skyldig. Hun blev 2. oktober 2012 igen sat for retten og denne gang idømt samfundstjeneste betinget og fængsel.

Referencer

Ekstern henvisning 
 Herfølge Privatskoles hjemmeside

Privatskoler i Danmark
Bygninger, konstruktioner og anlæg i Køge Kommune
Privatskole
Etableret i 1988
Irish Labour Party

Irish Labour Party (irsk: Páirtí an Lucht Oibre) er et socialdemokratisk parti i republiken Irland, der blev grundlagt 1912 som en politisk fløj af Irish Trade Union Congress og betegner sig selv som Irlands ældste politiske parti. Labour Party var i 2011 landets treide største parti og har ca. i 20 år samlet været med i skiftende regeringer som koalitionspartner.

Historie 
1912 grundlagde James Connolly, James Larkin og William X. O'Brien Labour Party som en politisk fløj af de irske fagforeningers hovedorganisation Irish Trade Union Congress. Partiets mål var at repræsenterer arbejderklassen i parlamentet efter Home Rule-Bill fra 1912, der skulle give Irland mere selvstyre. Men efter den i 1913 nedslåede generalstrejke i Dublin blev fagforeningsbevægelsen svækket, som blev yderligere forstærket af Larkins emigration og Connollys henrettelse i 1916.

Efter Larkins emigration blev O'Brien den ledende figur i "Irish Transport and General Workers' Union" og fik mere indflydelse i fagforeningsforbundet og i Labour Party, der blev ledet af Thomas Johnson. Labour Party nægtede at deltage i valgene fra 1918 til 1949, for ikke at komme i krydsild mellem de to store partier Sinn Féin og Irish Parliamentary Party der så valgene som en folkeafstemning om Irlands fremtid. Partiet deltog ikke i valget i 1921 og havde dermed i den vigtige fase i den irske usafhængighedsbevægelse ingen pladser i det revolutionære parlament Dáil Éireann.

Den irske fristat 
Den Anglo-Irske fredsaftale i 1922 splittede partiet. En del af medlemmerne sluttede sig til fredsaftalens modstandere i den følgende irske borgerkrig, mens O'Brien og Johnson tilskyndede medlemmerne til at understøtte fredsaftalen. Partiet deltog 1922 for første gang i valget, hvor de vandt 14 pladser og blev det tredje største parti. Indtil 1927 (da Fianna Fáil kom i Underhuset) var Labour Party hoved-oppositionspartiet i Fristatens Underhus.

1923 kom Larkin tibage til Irland og regnede med at overtage ledelsen af partiet, men O'Brien var imod det. Derefter sluttede Larkin sig til partiets radikale fløj og grundlagde i september 1923 partiet "Irish Worker League".

1932 støttede Labour Party Éamon de Valeras første Fianna Fáil-regering, der lovede sociale reformer, som var overens med Labour Partys forestillinger.

Labour Partys parlamentariske formænd 
 Thomas Johnson 1922-1927
 Thomas J. O'Connell 1927-1932
 William Norton 1932-1960
 Brendan Corish 1960-1977
 Frank Cluskey 1977-1981
 Michael O’Leary 1981-1982
 Dick Spring 1982-1997
 Ruairi Quinn 1997-2002
 Pat Rabbitte 2002-2007
 Eamon Gilmore 2007-2014
 Joan Burton siden 2014

Eksterne henvisninger 
 Officiel hjemmeside
 Young Labour Party

Politiske partier i Irland
Etableret i 1912
Socialdemokratiske partier
Flynderupgård

Flynderupgård er en gård beliggende i Helsingør Kommune. Gården huser i dag det lokalhistoriske museum Flynderupgård Museet.

Historie
Flynderupgård er den sidste af et par gårde, der lå i området og udgjorde en landsby under Esrum Kloster. Navnet kendes fra 1200-tallet. Under reformationen blev gården overtaget af kronen, som senere overdrog gården til Helsingør Almindelige Hospital. 

I 1803 overtog konsul Simon Borserondo gården og blev dermed den første i en række af private ejere af gården, der hurtigt fik status af lystgård, idet ejeren ikke var landbruger, men havde ansat en forpagter til at stå for den daglige drift.

I 1835-39 lod den daværende ejer overretsprokurator Frederik Ferdinand Hansen den nuværende hovedbygning med sidelænger opføre. Han døde, inden han nåede at flytte ind og gården med 110 tønder land blev købt på auktion af kirurg Pabst.

Han blev efterfulgt af hastigt skiftende ejere, bl.a. folketingsmand Jørgen Rasmussen, som ejede gården fra 1855, og i 1900 fabrikant Emil Falck, der udvidede haven og anlagde en sti ned til en lille sø i Egebæksvang.

I 1915 blev kaffegrosserer Rasmussen ejer af gården, og han iværksatte store forandringer. De store avlsbygninger med stalde og den store hejselade blev opført, og hovedbygningen fik ny hovedtrappe og terrasse mod haven. Desuden blev der indlagt centralvarme og indrettet flere værelser på første sal. Årstallet 1915 står stadig over hovedindgangsdøren.

I 1929 overtog direktør Svend Nielsen fra Palladium gården, hvorefter den blev brugt i et par danske film. Under Besættelsen blev Palladiums råfilm gemt i stengrotten på en udsigtshøj vest for hovedbygningen.

Landsretssagfører Chr. Frederiksen købte gården i 1944. Hans søn Mogens bestyrede gården, som nu var på 129 hektar.

I 1978 blev gården købt af Helsingør Kommune, der indrettede den som egnshistorisk museum (museet blev oprindeligt startet af Arne Meyling) med demonstrationslandbrug samt en omfattende afdeling om Øresundskystens fiskeri og fiskerlejer.

Filmlokation 
Filmen blev i 1930'erne brugt et par gange som baggrund for danske spillefilm:
 5 Raske piger (1933)
 De bør forelske Dem (1935)
 Plat eller krone (1937)

Fredning
Flynderupgård ligger i Kystkilen ved Rørtang, der blev fredet i 1993.

Ejerliste 
 1803-1810 Konsul Simon de Borserondo
 1810-1822 Johan Henrik Permin
 1822-1822 Pastor Peter Schive
 1822-1835 Brygger Randrup
 1835-1839 Overretsprokurator Frederik Ferdinand Hansen
 1839-1841 Kirurg Johan C.L. Pabst
 1841-1849 Krigsråd Theil
 1849-1850 Julius Esche
 1850-1856 Christian Schmidt
 1856-1859 Kammerrråd Jørgen Rasmussen
 1869-1895 Grosserer Johan Nicolaj Ammitzbøll
 1895-1900 Hermann Jacob Vallentin Stahl
 1900-1915 Fabrikant Emil Th. Falck
 1915-1929 Grosserer Rasmussen
 1929-1944 Direktør Svend Nielsen
 1944-1978 Landsretssagfører Chr. Frederiksen
 1978-nu Helsingør Kommune

Kilder og eksterne henvisninger

Noter 

Bygninger, konstruktioner og anlæg i Helsingør Kommune
Proprietærgårde
Undersåker

Undersåker er et byområde i Åre Kommune i Jämtlands län, Sverige. Byområdet havde 384 indbyggere i 2005, ligger cirka 80 kilometer vest for Östersund, og er langstrakt i øst-vestlig retning med en østlig del omkring Undersåker Kirke, og en vestlig del omkring Undersåker Station. Mellem disse to ligger Hålland med Hålland Folkehøjskole.

Europavej E14 og Mittbanan fra Östersund mod Storlien og Norge passerer gennem Undersåker. For at komme til Edsåsdalen, Trillevallen, Vålådalen, Fångåmon eller Ottsjö med bil skal man køre gennem Undersåker for der ved foden af fjeldet Välliste at krydse broen over Indalsälven.

Kildehenvisninger 

Byer i Åre kommun
Teglstrup Hegn

Teglstrup Hegn er et skovområde beliggende i Helsingør Kommune. Skoven er en del af Kronborg Statsskovdistrikt og fordeler sig sammen med Hellebæk Skov på 806 ha.

Teglstrup Hegn og Hellebæk Skov fremstår i dag som blandingsskove af løv- og nåletræ, hvor løvtræet (fortrinsvis bøg) dominerer nærmest kysten og på den højereliggende bund. Nåletræet er overvejende indplantet i moserne, men omkring Sortesø, Klaresø, Hvidlykkedam og Kobberdam findes store partier af birk og el, der har været den oprindeligt forekommende vegetation på disse arealer.

I Teglstrup Hegn ligger også Hammermøllen, langs Hellebækken og den næsten intakte, næringsfattige højmose Skidendam.

Teglstrup Hegn er en del af Natura 2000-område nr. 130 Teglstrup Hegn og Hammermølle Skov og indgår i Nationalpark Kongernes Nordsjælland.

Naturpakken 2016 medførte  i 2018 at der blev udpeget  316 hektar urørt løvskov og 160 ha anden biodiversitetsskov i Hellebæk Skov og Teglstrup Hegn. Teglstrup Hegn  blev i 2022 udpeget til en del af den 631 hektar store naturnationalpark  Hellebæk Skov og Teglstrup Hegn

Eksterne henvisninger

 Seværdigheder i Teglstrup Hegn og Hellebæk Skov  på naturstyrelsen.dk
 Teglstrup Hegn og Hellebæk Skov Folder fra Naturstyrelsen
 
 Teglstrup Hegn  på helsingorleksikon.dk

Skove i Helsingør Kommune
Statsskove i Danmark
Hubert Laws

Hubert Laws (født 10 november 1939 i Houston, Texas, USA) er en amerikansk fløjtenist. 

Laws blev uddannet på Julliard Scholl of Music under Julius Baker fra New York Philharmonic Orchestra. Samtidig spillede og indspillede han latinmusik med congaspilleren Mongo Santamaria, og jazz og pop med bl.a. Herbie Hancock, Chick Corea, Ron Carter, McCoy Tyner, Sarah Vaughan, Quincy Jones, Stevie Wonder, Bob James etc. 

Laws har indspillet en lang række plader i eget navn såsom The Laws of Jazz og Morning Star.
Til Spirituals in Concert spillede han med sopranen Kathleen Battle.

Han er regnet for en af jazzfløjtens ledende skikkelser, og er stadig aktiv på musikscenen.

Udvalgt Diskografi 

 The Laws of Jazz
 Flute by Laws
 Crying song 
 Afro-Classic
 The Rite of Spring
 Wild Flower
 Morning Star
 In the Beginning
 The San Francisco Concert
 Romeo and Juliet
 Family
 Storm then the Calm
 Baila Cinderella
 Moondance

Eksterne henvisninger 

Fløjtenister fra USA
Jazzmusikere fra USA
Esma Redžepova

Esma Redžepova (; født 8. august 1943 i Skopje, SFR Jugoslavien, død 11. december 2016 i Skopje, Makedonien ) var en roma vokalist og singer-songwriter fra Makedonien. Gennem sit liv har hun optrådt med mere end 9.000 koncerter i 30 lande. Med sin afdøde mand Stevo Teodosievski har hun opfostret 47 børn, og har modtaget adskillige udmærkelser for sit humanitære arbejde. Ifølge hendes egen oplysninger har hun skabt mere end 500 kunstværker.  Disse omfatter 108 singler, 20 albummer, og 6 film.

Redžepova er den næstyngste af seks børn fra en sigøjnerfamilie, og havde en forholdsvis fattig opvækst. Hendes far arbejdede skiftevis som portør, sanger, trommeslager, stærk mand i et cirkus og skopudser. I en alder af ni blev Esma introduceret for en lokal roma musikorganisation af en af hendes brødre, hvor hun viste sig i stand til hurtigt at lære komplicerede rytmer. Hendes mor tilskyndede hendes musikalske talent, og Esma og hendes bror sluttede snart sig til deres skoles folkloregruppe.

I 1957, i en alder af 14 år, blev Redžepova personligt inviteret til at synge i en skole talentkonkurrence for Radio Skopje. Denne koncert viste sig at være et vendepunkt, ikke alene vandt hun førstpladsen, hun slog 57 andre skoler og vandt 9000 jugoslaviske dinarer, men den nationale bandleder og Redžepovas kommende mand Stevo Teodosievski var også til stede. Efter at have sikret tilladelse fra sine forældre, begyndte Esma at turnere med sit musikalske ensemble. Legenden siger, at hun forlod hjemmet med en enkelt kuffert fyldt med en kjole og et Čoček-kostume.

Kildehenvisninger

Eksterne henvisninger 

 Officiel hjemmeside  
 

Sangere fra Nordmakedonien
Skuespillere fra Nordmakedonien
Balkanmusik
Nordmakedoniens Eurovision Song Contest-deltagere
Deltagere ved Eurovision Song Contest 2013
Personer fra Skopje